



 OSNUTEK 21.09.2011
Na podlagi ___ člena Statuta Gasilske zveze  _________________________, je Skupščina GZ na svojem zasedanju dne ________ sprejela

PRAVILNIK O ORGANIZACIJI POSLOVANJA

GASILSKE ZVEZE _______________________

1. UVODNE DOLOČBE

1. člen

(vsebina urejanja)

(1) S tem pravilnikom se ureja organizacija in način poslovanja Gasilske zveze  _________ (v nadaljevanju: GZ), način dela organov GZ in članov organov GZ ter funkcionarjev GZ, opredeljuje poslovne listine, organizacijo administrativnega poslovanja in način izvajanja nalog v GZ. 

(2) Ta pravilnik je tudi podlaga za kadrovanje v posamezne organe in za utemeljenost povračila stroškov, povezanih z delovanjem GZ. 

2. člen

(opredelitev GZ)

(1) GZ opravlja organizacijske in strokovne naloge gasilstva za člane GZ, ki se vanjo povezujejo v skladu z zakonom. Člani GZ preko GZ uresničujejo tudi svoje članske pravice v Gasilski zvezi Slovenije (v nadaljevanju: GZS), kot najvišji obliki povezovanja gasilskih društev in njihovih zvez.

(2) GZ se organizira za območje ene ali več občin. 

3. člen

(opredelitev članov GZ)

(1) Člani GZ so prostovoljna gasilska društva (v nadaljevanju: PGD) in prostovoljna industrijska gasilska društva (v nadaljevanju: PIGD), ki so pridobila status pravne osebe zasebnega prava na podlagi zakona, ki ureja društva (v nadaljevanju: ZDru-1), in so se v svojem temeljnem aktu opredelile za opravljanje nalog, določenih v 20. člen Zakona o gasilstvu, ter imajo priznani status člana GZS in so bila sprejeta v članstvo GZ. PGD in PIGD z območja posamezne občine so vključene v isto GZ.

(2) GZ je dolžna skrbno izvajati vse naloge, ki jih ima po zakonu in drugih predpisih, v korist vseh svojih članov.

(3) Član GZ mora imeti sklenjeno pogodbo o izvajanju javne gasilske službe in izpolnjevati pogoje, ki jih za posamezno kategorizacijo, glede na razvrstitev člana, zahtevajo veljavni predpisi.  

4. člen

(splošna načela za poslovanje GZ)

(1) GZ ima statusni položaj na podlagi ZDru-1, pri izvajanju gasilske dejavnosti pa posluje po predpisih, ki urejajo področje gasilstva, po katerih je društvena svoboda omejena z obveznostmi, ki jih nalagajo gasilski predpisi v zvezi z operativnimi nalogami gasilstva.

(2) GZ lahko opravlja gasilske naloge po zakonu in drugih veljavnih predpisih le, če je član GZS.

(3) Člani organov GZ morajo pri svojih odločitvah podrediti svoje osebne interese in interese svojega PGD oziroma PIGD skupnim interesom, ki jih zastopa GZ, v korist vseh svojih članov in v skladu z načrtovanim delovanjem in razvojem varstva pred požari in drugimi nesrečami.

(4) Vsi funkcionarji in člani organov GZ so dolžni delovati tako, da gojijo dobre medsebojne tovariške odnose in da tudi v primeri nasprotujočih interesov svojih PGD oziroma PIGD poskrbijo za mirno rešitev v korist GZ.

(5) Člani GZ se pred sklepanjem obligacijskih razmerij z občino in poslovnimi partnerji pri nakupu gasilskih vozil in opreme posvetujejo z GZ in upoštevajo njeno mnenje.

(6) Sodelovanje pri delu organov GZ je častno in praviloma brez plačila.  

2. ORGANIZACIJA  POSLOVANJA  GZ

5. člen

(način izvajanja dejavnosti)

(1) Dejavnost GZ izvajajo funkcionarji GZ, na podlagi odločitev pristojnih organov GZ, na sedežu GZ ali na sedežu posameznega člana GZ. 

(2) Vsi funkcionarji GZ in člani organov GZ so dolžni izvajati svoje aktivnosti v skladu z veljavnimi predpisi in splošnimi akti ter sklepi organov GZ. Pri svojem delu so dolžni paziti na ugled GZ in opravljati vse naloge v njeno korist. Če svojih nalog ne morejo več izvajati, so dolžni predlagati svojo razrešitev v korist GZ.

6. člen

(pristojnost za izvajanje dejavnosti)

(1) Pristojnost funkcionarjev GZ in organov GZ je določena v Statutu GZ, podrobneje pa jo opredeljuje ta pravilnik. 

(2) Vsak, ki nastopa v imenu in za račun GZ, v gasilskih organizacijah ali v drugih javnih nastopih, je dolžan upoštevati svojo pristojnost, ki je določena s položajem, ki ga zavzema. Posameznik, ki v imenu GZ deluje v nasprotju s svojimi pristojnostjmi, je disciplinsko in materialno odgovoren Predsedniku GZ in organu GZ, katerega član je.  

(3) Vsak član gasilske organizacije, ki nastopa v imenu in za račun GZ je dolžan paziti na ugled GZ in v imenu GZ ne sme javno izražati drugačnih mnenj, kot so bila sprejeta na nivoju GZ.

7. člen

(organiziranost GZ)

(1) Dejavnost in naloge, ki so določene v Statutu GZ se izvajajo nepoklicno, razen nalog (tajnika ali poveljnika ali drugega funkcionarja. Vpišite ustrezno funkcijo, ki so opravlja profesionalno ali polprofesionalno). Za poklicno opravljanje nalog se sklene pogodba o zaposlitvi, ki jo odobri Upravni odbor GZ.

(2) Člani organov GZ opravljajo svoje naloge na zasedanjih organa GZ. Zunaj zasedanja organa GZ lahko opravljajo le aktivnosti, za katere jih je pooblastil organ GZ ali predsednik organa GZ in v okviru tako danega pooblastila.

(3) Pooblastilo za zastopanje GZ pomeni upravičenje, da posamezen član predstavlja GZ in v njenem imenu in za njen račun daje izjave ter sprejema obveznosti. Vsak posameznik, ki nastopa v imenu in za račun GZ, mora imeti za svoj nastop pooblastilo v Statutu oziroma splošnih aktih GZ oziroma pisno pooblastilo za zastopanje, ki ga da Predsednik GZ kot zakoniti zastopnik GZ.

8. člen

(vodenje GZ)

Poslovanje GZ vodi Predsednik GZ, ki je tudi njen zakoniti zastopnik. Izvajanje strokovnih gasilskih nalog in nalog požarnega varstva vodi Poveljnik GZ. 

9. člen

(način sklepanja obligacijskih razmerij)

(1) Obligacijska razmerja lahko sklepa v imenu in za račun GZ le Predsednik GZ, kot njen zakoniti zastopnik ali oseba, ki ima za vsako posamično dejanje posebno pisno pooblastilo.  

(2) Predsednik lahko sklepa obligacijska razmerja le na podlagi sklepa Upravnega odbora GZ ali Skupščine GZ, če ima GZ pred tem zagotovljena finančna sredstva za poravnavo obveznosti. Izjavo o zagotovljenih sredstvih mora podati računovodja pred sklenitvijo obligacijskega razmerja.

(3) Sklepanje pogodbe o izvajanju javne lokalne gasilske službe se opravi tako, da se v okviru GZ skupno dogovorijo pravice in obveznosti za vse člane GZ in znotraj skupnih nalog za vsakega člana GZ posebej. Skupno dogovorjene in razdeljene naloge se ovrednotijo na nivoju GZ, kar predstavlja tudi podlago za sestavo pogodbe. O pogodbi se v imenu vseh članov pogaja z občinami GZ. Pred podpisom mora pogodbo odobriti Upravni odbor GZ.

10. člen

(postopek včlanjevanja novega člana GZ)

(1) Sprejem novih članov poteka po pravilih, ki jih predpiše GZS. Novi član je dolžan vse vloge in dokazila, ki jih naslavlja na GZS, s posebno vlogo dostaviti tudi GZ. 

(2) Pred odločanjem na Upravnem odboru GZ o sprejemu novega člana mora posebna komisija GZ ugotoviti, ali so izpolnjeni vsi predpisi kadrovski, prostorski in tehnični pogoji za sprejem novega člana.

11. člen

(način izvajanja nadzora nad izpolnjevanjem pogojev za člana GZ)

(1) Poveljnik GZ in Poveljstvo GZ je dolžno pri vseh obravnavah izpolnjevanja programa dela in analizah opravljenih intervencij oceniti tudi, ali posamezen član GZ izpolnjuje predpisane pogoje za delovanje kot član GZ in GZS. 

(2) Če Poveljnik GZ ugotovi, da je poslovanje posameznega člana GZ pomanjkljivo, o tem nemudoma obvesti Predsednika GZ. Predsednik GZ je dolžan to vprašanje uvrstiti na dnevni red prve seje Upravnega odbora GZ in na tej seji zahtevati tudi pisno pojasnilo o vzrokih za pomanjkljivo delovanje člana GZ. Upravni odbor GZ se mora do pisnega pojasnila opredeliti in odločiti o nadaljnjih ukrepih za sanacijo stanja.

(3) Predsednik GZ je dolžan o ugotovitvah in ukrepih iz prejšnjega odstavka obvestiti GZS. Če posamezen član GZ določeno obdobje ni sposoben izpolnjevati pogodbeno dogovorjenih obveznosti z občino o izvajanju javne gasilske službe, mora GZ o tem obvestiti občino in ji sporočiti, kdo bo namesto tega člana določen čas opravljal njene pogodbene obveznosti.

12. člen

(postopek izključitve člana GZ)

(1) GZ lahko izključi posameznega člana GZ če:

1. član GZ ne izpolnjuje več kadrovskih in drugih pogojev, ki so določeni za njegovo kategorizacijo in se z izključitvijo strinja tudi GZS v svojem pisnem mnenju;

2. član grobo krši statut in druge splošne akte GZ in kljub pisnemu opozorilu in danemu roku za ureditev stanja tega ne stori;

3. pri gasilskih tekmovanjih namenoma navede napačne podatke o tekmovalcih in si na nezakonit način pridobi položaj tekmovalne enote;

4. pri finančnem poslovanju grobo krši finančne in davčne predpise in s tem ogrozi svoj obstoj;

5. zaradi načina izvajanja nalog ne doseže cilja, zasledovanega s sprejetim sklepom organa GZ. 

(2) Pred izključitvijo mora biti članu GZ dana možnost, da poda izjavo in predloži svoje dokaze.

(3) Izključeni član GZ ima pravico do tožbe pri Stalni arbitraži pri Gasilski zvezi Slovenije.

13. člen

(sodelovanje v gasilski regiji)

GZ sodeluje z drugimi GZ v _____________ gasilski regiji. Način sodelovanja v gasilski regiji določajo splošni akti GZS.

14. člen

(izvajanje pravic članov v organih GZS)

GZ izvaja članske pravice v GZS tako, da skupaj z drugimi GZ v okviru gasilske regije predlaga kandidate za člane Upravnega odbora GZS in izvoli delegata Plenuma GZS, ki ima toliko glasov, kot je članov v GZ.

3. NAČIN DELA ORGANOV GZ

15. člen

(organi upravljanja)

(1) GZ upravljajo organi GZ in funkcionarja GZ.

(2) Organi GZ so:

1. Skupščina GZ;

2. Upravni odbor GZ;

3. Poveljstvo GZ;

4. Nadzorni odbor GZ.

(3) Funkcionarja GZ sta:

1. Predsednik GZ;

2. Poveljnik GZ.

16. člen

(Skupščina GZ)

(1) Skupščina GZ je najvišji organ upravljanja GZ. Sestavljena je iz delegatov, kot predstavnikov članov GZ, ki se izvolijo za mandatno obdobje. Vsak član je zastopan z enakim številom glasov.

(2) Skupščina GZ se sestaja vsaj enkrat na leto, obvezno pa pred oddajo poslovnega poročila o poslovanju GZ.

17. člen

(Upravni odbor GZ)

(1) Upravni odbor GZ je operativno-izvršilni organ, ki vodi delo GZ med sejami skupščine. Odloča o vseh vprašanjih izvajanja letnega programa dela, ki ga je sprejela Skupščina GZ. Člani Upravnega odbora GZ so dolžni tekoče oziroma vsaj vsako četrtletje potrditi vse prejete in izdane račune ter druga razmerja, ki so bila sklenjena v GZ. 

(2) Upravni odbor GZ za odločanje o finančno materialnem poslovanju ne more pooblastiti nobenega posameznika.

18. člen

(Poveljstvo GZ)

(1) Poveljstvo GZ, ki je imenovano za pomoč Poveljniku GZ pri sprejemanju odločitev in izvajanju operativne gasilske dejavnosti, je strokovno operativen organ. 

(2) Za člana Poveljstva GZ je lahko predlagan in imenovan le član PGD oziroma PIGD, ki je včlanjeno v GZ, in ki je strokovno usposobljen za opravljanje zaupane naloge in sprejema odgovornost za sodelovanje.

19. člen

(Nadzorni odbor GZ)

(1) Nadzorni odbor GZ je organ nadzora, ki izvaja notranji nadzor nad finančno materialnim poslovanjem GZ ter nadzira izvajanje sklepov Skupščine GZ. 

(2) Za svoje delo odgovarja Skupščini GZ, kot najvišjemu organu upravljanja GZ.

20. člen

(pomožni organi GZ)

V primerih, kadar je smotrno strokovno proučiti neko rešitev pred dokončnim odločanjem na Upravnem odboru GZ, se lahko ustanovi pomožni organ. Pomožni organ ima natančno določeno nalogo in čas v katerem je mora opraviti. Vlogo pomožnega organa ima lahko posameznik ali manjša strokovno usposobljena skupina članov.

4. NAČIN DELA FUNKCIONARJEV IN ČLANOV ORGANOV GZ

21. člen

(predsednik GZ)

(1) Predsednik GZ je zakoniti zastopnik GZ, vodi delo GZ, jo zastopa in predstavlja. Je odredbodajalec finančnega in materialnega poslovanja GZ. Izvaja sklepe organov GZ s tem, da sprejema poslovne odločitve o izvajanju posameznih aktivnosti s katerimi se izvajajo sklepi Upravnega odbora GZ in drugih organov GZ. Odgovoren je tudi za zavarovanje osebnih podatkov.

(2) Predsednik GZ mora s svojim delovanjem zagotavljati redno in tekoče poslovanje GZ ter izvajanje sprejetih programov dela. Kot odredbodajalec finančno materialnega poslovanja mora zagotavljati zakonitost poslovanja GZ. Če oceni, da odločitev posameznega organa ali posameznika ni zakonita, je dolžan zadržati njeno izvedbo, do razrešitve spora o tem. 

(3) Vsi organi in posamezniki, ki kakor koli odločajo o posameznih vprašanjih poslovanja so dolžni pri izvajanju svojih nalog spoštovati mnenje Predsednika GZ. 

(4) Če Predsednik GZ oceni, da posamezen član organa GZ ali funkcionar GZ deluje v nasprotju z interesi GZ, s čimer bi lahko nastala večja premoženjska škoda ali škoda na ugledu GZ ali bi to lahko vplivalo na nemoteno poslovanje GZ, je dolžan takega posameznika na to pisno opozoriti. Če opozorilo ne zaleže je dolžan predlagati njegovo razrešitev. Navedeno ne velja za člana Nadzornega odbora GZ v zvezi z opravljanjem nadzora nad poslovanjem GZ.

22. člen

(Poveljnik GZ)

(1) Poveljnik GZ opravlja strokovno-operativne naloge GZ in je zanje odgovoren v skladu s Statutom in drugimi splošnimi akti GZ ter Pravili gasilske službe in Posebnimi pravili gasilske službe prostovoljnih gasilcev. 

(2) Poveljnik GZ je v organizacijskem smislu podrejen Predsedniku GZ, kot zakonitemu zastopniku GZ. Pri izvajanju strokovnih nalog gasilske službe je Poveljnik GZ samostojen in za svoje odločitve tudi sam odgovarja.

23. člen

(tajnik GZ)

(1) Tajnik je organizator administrativnega poslovanja GZ, odgovoren je za vodenje vseh evidenc, razen tistih, ki se nanašajo na finančno poslovanje. 

(2) Tajnik je pooblaščen za sprejemanje in odpremo pošte, sestavo vabil za organe GZ in za sestavo zapisnikov posameznih organov GZ. Je strokovni pomočnik posameznim funkcionarjem GZ pri opravljanju njihovega dela in vodenju organov. Njegova naloga je tudi hramba in ustrezno arhiviranje celotne dokumentacije, ki se nanaša na poslovanje GZ.

24. člen

(računovodja GZ)

(1) Računovodja organizira in vodi finančno poslovanje GZ v skladu s Pravilnikom o finančno materialnem poslovanju. 

25. člen

(kolegij GZ)

(1) Kolegij predsednika GZ sestavljajo posamezniki, zadolženi za izvajanje posameznih nalog vodenja GZ. Kolegij GZ je posvetovalno telo Predsednika GZ pri izvajanju nalog tekočega poslovanja in ga poleg Predsednika GZ sestavljajo Namestnik predsednika GZ, Poveljnik GZ, Namestnik poveljnika GZ, tajnik GZ in računovodja GZ. 

26. člen

(nezdružljivost opravljanja funkcij)

(1) V GZ ni združljivo opravljanje funkcije izvajanja nalog in nadzora nad izvajanjem nalog za sorodnike do drugega kolena. Zaradi sorodstvenih vezi ni združljivo opravljanje nalog Predsednika GZ, Poveljnika GZ, Predsednika Nadzornega odbora GZ in člana Nadzornega odbora GZ in računovodje GZ.

27. člen

(način reševanja nasprotij interesov med posameznimi člani GZ)

(1) V primeru nasprotujočih si interesov med posameznimi člani GZ, ki lahko vplivajo na nemoteno poslovanje GZ, lahko Predsednik GZ imenuje delovno skupino treh neodvisnih posameznikov, ki proučijo vsebino spora in predlagajo ustrezno rešitev.

(2) Predsednik GZ lahko predlaga, da se nasprotja poravnajo s kompromisno rešitvijo, na katero pristanejo sprte strani in jo potrdi Skupščina GZ. Če takšna rešitev na ravni GZ ni možna, se zadeva preda v obravnavo in odločitev Stalni arbitraži pri Gasilski zvezi Slovenije. 

  5. SODELOVANJE ČLANOV PRI DELU GZ

28. člen

(sodelovanje članov pri pripravi programa dela GZ)

(1) Člani GZ imajo pri pripravi programa dela pravico sodelovati s svojimi predlogi. Pri posameznem predlogu aktivnosti mora biti navedena vsebina aktivnosti, način izvedbe, predvideni stroški, način pokrivanja stroškov in vsebino sodelovanja člana GZ pri izvedbi naloge.

29. člen

(sodelovanje članov pri pripravi programa investicijskih vlaganj)

(1) Program investicijskih vlaganj GZ in njenih članov se pripravlja na podlagi predstavitve članov GZ o potrebnih investicijskih vlaganjih in virih iz katerih naj bi se ta vlaganja izvedla. Vsa investicijska vlaganja, pri katerih je potrebna udeležba javnih sredstev ali donatorjev in občanov, morajo biti skupno dogovorjena in potrjena v programu investicijskih vlaganj v okviru GZ.

(2) Osnova za odločanje o investicijskih vlaganjih je kategorizacija posameznega člana GZ, njegova opremljenost in obveznosti iz pogodbe o izvajanju javne lokalne gasilske službe.

30. člen

(skupen nastop pri sklepanju pogodbe o javni gasilski službi)

(1) Osnova za sklepanje pogodbe o izvajanju javne lokalne gasilske službe so usklajeni programi dela GZ in njenih članov in sprejeti program investicijskih vlaganj za GZ in njene člane z območja občine s katero se sklepa pogodba.

(2) GZ pripravi skupen predlog za financiranje dejavnosti GZ in njenih članov. Predlog mora pred posredovanjem občini potrditi Upravni odbor GZ. Interese GZ in njenih članov pri sklepanju pogodbe zastopa GZ, ki v ta namen imenuje tričlansko delovno skupino, v kateri sta poleg Predsednika GZ še dva predstavnike članov GZ.

(3) GZ mora zastopati svojega člana tudi v primeru, če je treba izjemoma med letom urediti financiranje aktivnosti, ki ni bila predvidena s pogodbo. GZ ne sme sopodpisati z občino nobene pogodbe, s katero bi bili posamezni njeni člani v neenakem položaju in bi se financirali mimo sprejetih programov in potreb iz kategorizacije.

31. člen

(načrtovanje gasilskih in drugih javnih prireditev)

(1) Pred sprejemom letnega programa dela so člani GZ dolžni v okviru GZ uskladiti predvidene gasilske in druge javne prireditve, ki jih načrtujejo s svojim programom dela v tekočem letu. 

(2) GZ vsako leto najkasneje do konca meseca januarja objavi seznam javnih prireditev za tekoče leto, ki jih bo organizirala sama in njeni člani. Seznam prireditev se posreduje gasilski regiji in GZS.

32. člen

(izvajanje nalog izobraževanja in vaj na nivoju GZ)

Program izobraževanja in vaj GZ se pripravi na podlagi predstavitve članov GZ o njihovih potrebah. Vsa izobraževanja in vaje, pri katerih je potrebna finančna udeležba članov mora biti potrjena na nivoju GZ. Člani GZ so dolžni v skladu s kadrovskimi možnostmi zagotoviti predavateljski in inštruktorski kader. Če na nivoju GZ ni ustreznih kadrovskih in tehničnih pogojev se izobraževanje lahko dogovori z drugo GZ, gasilsko regijo ali GZS.

33. člen

(izvajanje nalog v zvezi s napredovanji in podeljevanji priznanj na nivoju GZ)

(1) Napredovanja se izvajajo v skladu s Pravili gasilske službe in s Posebnimi pravili gasilske službe ter v skladu z izvedenimi programi izobraževanja. Člani GZ dogovorijo in določijo sistem izvajanja napredovanj s sklepom upravnega odbora GZ.

(2) Podeljevanja priznanj iz pristojnosti GZ se izvaja na podlagi Pravilnika o gasilskih odlikovanjih in priznanjih GZS.

34. člen

(odpoklic in zamenjava predstavnikov PGD in PIGD v organih GZ)

(1) Predstavnika PGD in PIGD lahko organizacija, ki ga je predlagala, kadarkoli zamenja.

(2) GZ lahko zahteva od PGD in PIGD, da zamenja svojega člana v posameznem organu GZ, če ni bil aktiven in ni izpolnjeval sprejetih zadolžitev. Zamenjava se lahko zahteva tudi za člana, ki s svojim delom in ravnanjem huje prizadene ugled GZ.  

(3) Predstavnika GZ v regijskem svetu lahko GZ, ki ga je predlagala, kadarkoli zamenja.

6. POSLOVNE LISTINE IN ORGANIZACIJA ADMINISTRATIVNEGA POSLOVANJA

35. člen

(poslovne listine)

(1) V imenu GZ se lahko uporabljajo le naslednje poslovne listine:

1. odposlani in prejeti dopisi;

2. zapisniki Skupščine GZ, Upravnega odbora GZ, Poveljstva GZ, Nadzornega odbora GZ in pomožnih organov;

3. sklepi in odločbe organov;

4. izdani in prejeti računi;

5. nalogi za uporabo službenih vozil;

6. nalogi za službeno potovanje z obračunom stroškov;

7. pomožna knjigovodska dokumentacija;

(2) Na vsaki poslovni listini GZ morajo biti navedeni naslednji osnovni podatki: polno ime in sedež GZ, matična številka, davčna številka, naziv listine, vsebina in podpis predsednika GZ.

Podrobnejši opis vsebine posamezne poslovne listine je v Prilogi št. 1 tega pravilnika, ki je priloga in sestavni del tega pravilnika. Za vsako poslovno listino mora biti določeno kdo jo sestavi, kdo jo kontrolira in kdo jo odobri.

36.  člen

(evidence, ki jih vodi GZ)

(1) GZ vodi za potrebe svojega poslovanja evidence o poslovanju, finančnem in premoženjskem stanju, članih in izvajanju gasilske dejavnosti.

(2)  GZ vodi naslednje evidence:

1. knjiga prejete in odposlane pošte;

2. knjiga izdanih računov;

3. knjiga prejetih računov;

4. glavno knjigo o finančnem poslovanju;

5. knjigo osnovnih sredstev;

6. knjigo drobnega inventarja;

7. seznam izdanih potnih nalogov za službena potovanja;

8. seznam izdanih potnih nalogov za službena vozila;

9. evidence o izvajanju operativne gasilske dejavnosti.

(3) GZ lahko vodenje posamezne evidence (knjiga osnovnih sredstev in inventarja, evidence o izvajanju operativne gasilske dejavnosti) izvaja tudi v povezavi s spletno aplikacijo VULKAN in SPIN in se v svoji evidenci nanje sklicuje, vodi le dodatne podatke ali odlaga podatke iz Vulkana.

37. člen

(organiziranje in vodenje pisarniškega poslovanja)

(1) Pisarniško poslovanje organizira in vodi tajnik GZ. Pisarniško poslovanje se vodi na sedežu GZ. Vodi se lahko v klasični in elektronski obliki. 

(2) Pisarniško poslovanje se lahko vodi le na opremi, ki je v lasti GZ in v prostorih GZ. Prenos in uporabo službene dokumentacije zunaj prostorov GZ mora predhodno odobriti Predsednik GZ.

38. člen

(organiziranje in vodenje finančno materialnega poslovanja)

(1) GZ vodi svoje finančno materialno poslovanje na način, kot je določen v Pravilniku o finančno materialnem poslovanju. 

(2) Za organizacijo in vodenje finančnega poslovanja je odgovoren računovodja.

39. člen

(pooblastila v zvezi s sestavo in odobritvijo posameznih poslovnih listin)

(1) Posamezno poslovno listino lahko v imenu in za račun GZ izda le oseba, ki je za to pooblaščena. Oseba, ki sestavi listino jamči za resničnost njene vsebine. 

(2) Vsako poslovno listino mora pred odobritvijo kontrolirati za listino pooblaščena oseba. V imenu GZ odobri listino Predsednik GZ. 

40. člen

(način sprejemanja in vodenje evidence o prejeti in odposlani pošti)

Pošto, ki je naslovljena na GZ kot pravno osebo, sprejema tajnik GZ. Po sprejemu jo odpre in vpiše v knjigo prejete pošte, nato pa nemudoma dostavi Predsedniku GZ, ki določi odgovorno osebo oziroma ukrepe za rešitev zadeve.

41. člen

(sestava in podpisovanje sporočil namenjenih članom in tretjim)

(1) Sporočila, ki so naslovljena na člane GZ sestavi tajnik, podpisuje pa jih Predsednik GZ oziroma oseba, ki je pristojna za organizacijo aktivnosti o kateri se obveščajo člani GZ. O izvajanju gasilskih vaj in drugih operativnih dejavnosti obvešča člane GZ Poveljnik GZ.

(2) Dopise in druga sporočila tretjim podpisuje Predsednik GZ, kadar se sporočilo nanaša na izvajanje operativne gasilske dejavnosti, takšno sporočilo sopodpiše Poveljnik GZ.

42. člen

(način sestave in vsebina zapisnikov organov GZ)

(1) Zapisnik organov GZ je v pisni obliki sestavljen zapis o kraju, času, udeležencih in vsebini zasedanja posameznega organa. Delovanje organov GZ se lahko dokazuje le z zapisniki. Pravilno sestavljen zapisnik je javna listina in dokaz o tem, kaj je določeni organ sklenil. Zapisnik organov GZ je trajen dokument, ki se hrani trajno.

(2) Zapisnik Skupščine GZ se stavi za vsako zasedanje. Kot prvo zasedanje velja ustanovna skupščina, nato pa je treba skupščino sklicati vsako leto. Zapisnike se številči s številkami od ena naprej. Zapisnik je sestavljen iz dveh delov: uvodnega in vsebinskega dela. Uvodni del zajema podatke o številki zapisnika Skupščine GZ z navedbo imena GZ, datuma zasedanja, kraja zasedanja ter časa začetka zasedanja. V nadaljevanju se navede, kdo je začel Skupščino GZ, ter goste, ki so bili povabljeni in so se udeležili zasedanja. Po uvodnem delu predsednik predlaga dnevni red, kot je bil naveden na vabilu. V zapisnik se zapiše dnevni red in način, kako je bil sprejet. Nato mora biti v zapisniku opisan potek obravnave in sklepanja o posamezni točki dnevnega reda. Na koncu se navedejo predsednik delovnega predsedstva, zapisnikar in dva overovatelja, ki zapisnik tudi podpišejo.

(3) Zapisnik sej Upravnega odbora GZ se vodi za vsako mandatno obdobje posebej. Zapisniki se številčijo tako, da novi upravni odbor začne s prvo sejo, nato pa se štejejo po vrsti do prenehanja mandata. Vse seje upravnega odbora, redne in izredne, se številčijo enotno, kar pomeni, da je za celoten mandat treba morebitne izredne seje umestiti v zaporedno število rednih sej. Seje upravnega odbora se sklicujejo s pisnimi vabili, na katerih mora biti določen dnevni red zasedanja ter čas in kraj zasedanja. Zapisnik zasedanja upravnega odbora se sestavi tako, da se navede številko redne seje, datum seje, kraj zasedanja in čas začetka zasedanja. Številki seje se doda letnica, ki omogoča hitrejši pregled sklepov za nazaj. Zapisnik podpišeta Predsednik GZ in zapisnikar.

(4) Za sestavo zapisnikov ostalih organov se smiselno uporabi določba o zapisniku sej Upravnega odbora GZ.

43. člen

(organizacija in vodenje arhiva GZ)

(1) GZ ima za svojo poslovno dokumentacijo organiziran arhiv v svojih prostorih. Arhiv je organiziran tako, da se posebej odlaga vsaka vrsta dokumentov po vrstnem redu številk in po posameznih letih. Pri odloženi dokumentaciji ne sme manjkati nobena številka. Stornirani ali drugače razveljavljeni dokumenti morajo biti odloženi pod svojo zaporedno številko. Na vrhu vsake enote dokumentacije (npr. registratorja, arhivske škatle) mora biti napisana vrsta dokumentov, številke dokumentov in časovno obdobje.

(2) Za organizacijo in vodenja arhiva je pooblaščen in zadolžen tajnik GZ. Upravni odbor GZ lahko pooblasti poleg tajnika še posameznega člana, ki pomaga urejati in voditi arhiv. 

(3) Arhiv si upravičenci lahko ogledajo le v prostoru, kjer se arhiv nahaja in v prisotnosti tajnika oziroma pooblaščenega člana. Vpogled v arhivsko gradivo odobri vsem članom organov GZ tajnik, vsem ostalim pa Predsednik GZ. Originalnih dokumentov ni dovoljeno odnašati iz arhiva. O kopijah, ki se izročijo posameznim upravičencem se vodi posebna evidenca v arhivu.

7. NAČIN IZVAJANJA NALOG GZ

44. člen

(opravljanje nalog vodenja pravne osebe GZ)

(1) GZ kot pravno osebo vodi Predsednik GZ, ki je njen zakoniti zastopnik. Predsednik GZ je dolžan skrbeti in je odgovoren za tekoče in nemoteno delovanje ter zakonito poslovanje GZ v skladu s statutom in pravnim redom. Pri skladnem delovanju s predpisi je treba upoštevati, da mora GZ spoštovati predpise v zvezi s poslovanjem pravne osebe in za izvajanje gasilske dejavnosti.

45. člen

(opravljanje nalog s sklenitvijo delovnega razmerja)

(1) GZ izvaja del svojih nalog poklicno z zaposlitvijo in sklenitvijo delovnega razmerja. Delovno razmerje se sklene za opravljanje naslednjih nalog: (naštej katero delo – tajnik, računovodja, poveljnik ipd)

Varianta:

(1) GZ izvaja del nalog (naštej katerih) poklicno z delno zaposlitvijo in sklenitvijo delovnega razmerja za polovičen delovni čas.

(2) GZ opravlja vse druge naloge, razen naštetih v tem členu, nepoklicno. 

46. člen

(odločanje o načinu izvajanja posameznih nalog v GZ)

(1) O načinu izvajanja strokovnih nalog v GZ odloča Skupščina GZ. O izbiri kandidata, sklenitvi delovnega razmerja in pogojih za opravljanje dela odloča Upravni odbor GZ, ki določi tudi vsebino pogodbe o zaposlitvi in zagotavlja sredstva za redno izplačevanje plače in obveznosti iz plače. 

47. člen

(način zagotavljanja operativne pripravljenosti gasilskih enot v GZ)

(1) GZ zagotavlja operativno pripravljenost gasilskih enot pri svojih članih tako, da sodeluje pri načrtovanju ter usklajuje redne gasilske vaje pri posameznem članu, kontrolira izvajanje rednih gasilskih vaj, izvaja preverjanje mobilizacijske pripravljenosti in usposobljenosti. 

(2) GZ zagotavlja operativno pripravljenost gasilskih enot pri svojih članih tudi z načrtovanjem izobraževanja, organizacijo gasilskih tekmovanj, organizacijo gasilskih vaj na nivoju GZ, z dopolnilnim usposabljanjem in preverjanjem tovariških odnosov med pripadniki gasilskih enot, ki so predvidene za sodelovanje na požarih in drugih elementarnih nesrečah.

(3) GZ zagotavlja operativno pripravljenost vodstvenega kadra za primer vodenja velikih intervencij z načrtovanjem izobraževanja in usposabljanja, zagotavljanjem stalne dosegljivosti, zagotavljanjem podatkov o zdravstveni, psihofizični, strokovni in drugih za intervencije pomembnih stanjih.

48. člen

(sodelovanje s posameznimi organi pri izvajanju nalog)

(1) GZ preko Predsednika GZ in Poveljnika GZ sodeluje v delu regijskega sveta gasilske regije. Predsednik GZ in Poveljnik GZ sta dolžna vse člane Upravnega odbora GZ in Poveljstva GZ sproti seznanjati z načrtovanimi in izvedenimi aktivnostmi.

(2) Člani Upravnega odbora GZ so dolžni sodelovati v imenu GZ na sejah upravnih odborov posameznih članov, spremljati njihovo delo, jih seznanjati z aktivnostmi GZ in tekoče opozarjati na morebitne nepravilnosti ali neustrezno ravnanje pri posameznem vprašanju, takoj ko to zaznajo. Predsednik GZ je dolžan zagotoviti, da se na vsako sejo upravnega odbora posameznega člana zagotovi udeležba predstavnika Upravnega odbora GZ. 

8. KONČNE DOLOČBE

49. člen

(ureditev delovnih razmerij)

(1) Delovna in pogodbena razmerja je treba urediti tako, da se v roku 3. mesecev od sprejema tega pravilnika sklenejo pogodbe o zaposlitvi.

50. člen

(uskladitev poslovnih listin in evidenc)

(1) Poslovne listine in evidence je GZ dolžna uskladiti z določbami tega pravilnika za poslovno leto 2012.

51. člen

(ureditev dosedanjih zapisnikov organov GZ)

(1) Dosedanji zapisniki Skupščin GZ se uredijo tako, da se sestavi seznam izvedenih Skupščin GZ po časovnem vrstnem redu in k vsakemu datumu doda tekoča številka Skupščine. Za bodoče Skupščine se uporablja številka, ki praviloma označuje letnico obstoja GZ.

(2) Zapisniki Upravnega odbora GZ in drugih organov GZ se označujejo v skladu s tem pravilnikom v novem mandatnem obdobju.

52. člen

(uveljavitev pravilnika)

Ta pravilnik začne veljati naslednji dan po sprejemu na Skupščini GZ.

